b'\n_START_ARTICLE_\nTujoon\n_START_SECTION_\nLeidumine\n_START_PARAGRAPH_\nTujooni leidub n\xc3\xa4iteks elupuus (perekond Thuja \xe2\x80\x93 sealt ka tujooni nimetus), nutka ebak\xc3\xbcpressis (Chamaecyparis nootkatensis), kadakalistes, pujudes (Artemisia), oreganos, aedsalveis, soolikarohus ja veel m\xc3\xb5nes taimes. T\xc3\xb5en\xc3\xa4oliselt teatakse tujooni sisalduse poolest k\xc3\xb5ige paremini koirohtu (Artemisia absinthium). Koirohus on tujoon eeterlike \xc3\xb5lide koostises isomeeride seguna ligikaudses vahekorras 1:2 (beetatujooni rohkem kui alfatujooni). Koirohu eeterlike \xc3\xb5lide ja \xc3\xbcldine tujooni sisaldus s\xc3\xb5ltub kasvuaastast, kasvukohast ja muudest teguritest, k\xc3\xb5ikudes taimes vahemikus 20\xe2\x80\x9360%. Tujooni leidub ka mitmetes m\xc3\xbcndilistes (piparm\xc3\xbcnt).\n_START_SECTION_\nFarmakoloogia\n_START_PARAGRAPH_\nTujooni molekuli kuju p\xc3\xb5hjal on varem oletatud, et tujoon v\xc3\xb5iks m\xc3\xb5jutada kannabinoidiretseptoreid sarnaselt THC-ga._NEWLINE_Hilisemad uuringud on n\xc3\xa4idanud, et kuigi tujoonil on kannabinoidiretseptorite suhtes v\xc3\xa4ike afiinsus (retseptorile seondumiseks peab tujooni olema suures kontsentratsioonis), ei tekita ta n\xc3\xa4iteks rottidel kannabimimeetilist vastust ning seet\xc3\xb5ttu ei peeta tujooni toksilise toime p\xc3\xb5hjuseks kannabinoidiretseptorite aktivatsiooni, ehk tal puudub kannabinoidide laadne m\xc3\xb5ju._NEWLINE_Tujoon on GABA retseptori antagonist ning inhibeerides GABAA retseptori aktivatsiooni mille tulemusel v\xc3\xb5ivad neuronid vallandada impulsse kergemalt, p\xc3\xb5hjustab suuremate koguste korral lihasspasme ja krampe. Tujoon on samuti ka 5-HT3 antagonist._NEWLINE_Toksikoloogilised uurimused alfatujooniga (kahest looduslikult esinevast tujooni stereoisomeerist aktiivseim vorm) n\xc3\xa4itasid et hiirtele on mediaanseks surmavaks annuseks (LD50) ligikaudu 45\xc2\xa0mg/kg. Annus 30\xc2\xa0mg/kg p\xc3\xb5hjustab suremust 0%-l hiirtel ning kontsentratsioon 60\xc2\xa0mg/kg surmab 100%. Hiirtel kellele manustati suurtes kogustes tujooni tekkisid krambid ja nad surid 1 minuti jooksul. Alates kogusest 30\xe2\x80\x9345\xc2\xa0mg/kg tekkisid katsehiirtel alguses lihasspasmid jalgades mis progresseerusid \xc3\xbcldiseks krambihooks kuni nad kas l\xc3\xb5puks surid v\xc3\xb5i m\xc3\xb5nikord ka paranesid. Surmava annuse 100\xc2\xa0mg/kg eest kaitses hiiri eelnev diazepaami, fenobarbitaali v\xc3\xb5i 1 g/kg etanooli manustamine. Need andmed \xc3\xbchtivad teiste GABA antagoistide toimetega. Uuringust selgus veel et alfatujoon metaboliseeritakse kiiresti maksas._NEWLINE_On proovinud v\xc3\xa4lja selgitada ka tujooni sisaldava alkoholi toimet inimt\xc3\xa4helepanule. Selleks manustati katseisikutele v\xc3\xa4ikse ja suure tujoonisisaldusega alkoholi-tujooni lahuseid  ning \xc3\xbcldiseks v\xc3\xb5rdluseks veel ka lihtsalt alkoholi. Suurem annus tujooni omas t\xc3\xa4helepanuv\xc3\xb5imele l\xc3\xbchiajaliselt p\xc3\xa4rssivat toimet, v\xc3\xa4iksem doos aga ei omanud mingit m\xc3\xa4rgatavat m\xc3\xb5ju._NEWLINE_On n\xc3\xa4idatud, et tujoon on toksiline nii ajule, neerudele kui ka maksale ning v\xc3\xb5ib suurtes annustes tarvitamisel p\xc3\xb5hjustada krampe._NEWLINE_Muud tujooni sisaldavad taimed, n\xc3\xa4iteks elupuu (Thuja occidentalis), on kasutatavad ka kui ravimtaimed, p\xc3\xb5hiliselt kui immuuns\xc3\xbcsteemi tugevdajad. K\xc3\xb5rvaln\xc3\xa4htudeks selle taime eeterlikele \xc3\xb5lidele on veel \xc3\xa4ngistustunne ja unetus, mis t\xc3\xb5endavad tujooni toimet keskn\xc3\xa4rvis\xc3\xbcsteemile._NEWLINE_Tujoonil on t\xc3\xa4heldatud ka valuvastast toimet._NEWLINE_Taimedes on tujooni eesm\xc3\xa4rk ilmselt kahjurputukate peletamine (koirohi \xe2\x80\x93 koisid peletav).\n_START_SECTION_\nTujoon ja absint\n_START_PARAGRAPH_\nTujoon on eesk\xc3\xa4tt tuntud kui aine, mida leidub alkohoolses joogis absindis. Varem arvati, et absint sisaldab tujooni kuni 260\xe2\x80\x93350\xc2\xa0mg/L, kuid hilisemad testid on n\xc3\xa4idanud, et selline hinnang on k\xc3\xb5vasti \xc3\xbcle pakutud. 2008. aasta uuring 13 enne absindi keelustamist (1895\xe2\x80\x931910) toodetud pudelitega, kasutades gaasikromatograaf-mass-spektromeetrit leiti, et pudelites oli tujooni 0,5\xe2\x80\x9348,3\xc2\xa0mg/L tujooni, keskmiselt 25,4\xc2\xa0mg/L. 2005. aasta uuringutel testiti gaasikromatograaf-mass-spektromeetriga kolme 1899. aasta retsepti p\xc3\xb5hjal tehtud absinti, kus oli kasutati palju koirohtu, ja leiti, et suurim tujooni sisaldus oli 4,3\xc2\xa0mg/L.\n_START_SECTION_\nAjalugu\n_START_PARAGRAPH_\nTujoon avastati p\xc3\xa4rast seda seda, kui absint muutus populaarseks joogiks 19. sajandi keskpaigal. Dr. Valentin Magnan, kes uuris alkoholismi, katsetas puhata koirohu \xc3\xb5li toimet loomadelja avastas, et see p\xc3\xb5hjustab krampe s\xc3\xb5ltumatult alkoholi m\xc3\xb5just. Selle p\xc3\xb5hjal oletati, et absint, mis sisaldab ka v\xc3\xa4ikest kogust tujooni, on veelgi ohtlikum kui lihtsalt tavaline alkohol. L\xc3\xb5puks eraldati ka tujoon, kui aine mis p\xc3\xb5hjustal loomadel sellist reaktsiooni. _NEWLINE_Magnan j\xc3\xa4tkas uurimust kasutades 250 alkoholi liigtarvitajat ja m\xc3\xa4rkis, et neil, kes joovad absinti, esineb krambihooge ja hallutsinatsioone._NEWLINE_Praegusaja t\xc3\xb5endite juures on need j\xc3\xa4reldused siiski k\xc3\xbcsitava v\xc3\xa4\xc3\xa4rtusega, kuna p\xc3\xb5hinevad halval m\xc3\xb5istmisel teiste v\xc3\xb5imalike koostisainete toimest ja haigustest ning on varjutatud ka Magnani uskumusest, et absint ja alkohol \xc3\xbcldiselt on s\xc3\xbc\xc3\xbcdi prantslaste kui rahva "degenereerumisel"._NEWLINE_P\xc3\xa4rast seda kui absint keelustati, v\xc3\xa4henes ka absindiga seotud uurimust\xc3\xb6\xc3\xb6de hulk kuni 1970. aastateni, mil Briti teadusajakirjas Nature ilmus artikkel, kus v\xc3\xb5rreldi tujooni ja kanepis leiduva ps\xc3\xbchhoaktiivse \xc3\xbchendi, tetrah\xc3\xbcdrakannabinooli (THC) molekulaarset kuju. Artiklis h\xc3\xbcpotiseeriti, et tujoon v\xc3\xb5iks m\xc3\xb5juda samamoodi kui THC, mis pani ka aluse m\xc3\xbc\xc3\xbcdile, et tujoon on kannabinoid._NEWLINE_Hiljem, p\xc3\xa4rast Euroopa N\xc3\xb5ukogu direktiivi nr 88/388/EEC (1988), millega lubati teatud koguse tujooni sisaldus toiduainetes Euroopa Liidus, viidi l\xc3\xa4bi ka \xc3\xbclalpool mainitud uuringud, mille k\xc3\xa4igus leiti, et absint sisaldab tujooni ainult v\xc3\xa4ga v\xc3\xa4ikeses koguses.\n_START_SECTION_\nAmeerika \xc3\x9chendriigid\n_START_PARAGRAPH_\nToidud ja joogid, mis sisaldavad Artemisia perekonna liike, elupuud (white cedar \xe2\x80\x93 mis t\xc3\xa4hendab lisaks harilikule elupuule USA-s ka mehhiko k\xc3\xbcpressi ja l\xc3\xb5hnavat ebak\xc3\xbcpressi, Austraalias aga sirelmeeliat), kollast l\xc3\xb5hnasamblikku, soolikarohtu v\xc3\xb5i raudrohtu peavad olema tujoonist vabad. Teistele tujooni sisaldavatele taimedele piiranguid pole. N\xc3\xa4iteks salvei ja salveist saadud \xc3\xb5li (milles v\xc3\xb5ib olla kuni 50% tujooni) kuuluvad USA toidu- ja ravimiameti koostatud ohutuks peetavate ainete nimekirja._NEWLINE_Absint, mida pakutakse Ameerika \xc3\x9chendriikides m\xc3\xbc\xc3\xbcgiks, peab olema "tujoonivaba", mida t\xc3\xb5lgendatakse nii, et absindis peab tujoonisisaldus olema v\xc3\xa4iksem kui 10\xc2\xa0mg/kg. Praeguseks on USA-sse lubatud importida mitmeid tujooni sisaldavaid absindimarke.\n_START_SECTION_\nKanada\n_START_PARAGRAPH_\nKanadas kehtestavad alkoholiseadusi maakonna omavalitsused. Briti Columbias pole tujoonisisalduse piiranguid; Albertas, Ontarios ja Nova Scotias on lubatud tujoonisisaldus kuni 10\xc2\xa0mg/kg; Qu\xc3\xa9becis on lubatud 15\xc2\xa0mg/kg; Manitobas 6\xe2\x80\x938\xc2\xa0mg liitri kohta; \xc3\xbclej\xc3\xa4\xc3\xa4nud provintsides on tujooni sisaldav absint keelatud (kuigi Saskatchewanis ja Quebecis on v\xc3\xb5imalik osta endale kogu maailmas valmistatud alkohoolseid jooke, kui nende \xc3\xbcldkogus ei \xc3\xbcleta korraga 9 liitrit)._NEWLINE_Pio\xc5\x82un\xc3\xb3wka \xe2\x80\x93 Poola alkohoolne jook, milles on tujoonisisaldus suurem kui absindis.'